Walt Disney Pictures

Walt Disney Pictures is in Amerikaanske filmstudio en in dochterûndernimming fan 'e Walt Disney Studios, dy't folslein eigendom is fan The Walt Disney Company. Walt Disney Pictures is binnen it bredere ferbân fan 'e Walt Disney Studios de wichtichste produsint fan live-action-films (yn tsjinstelling ta animaasjefilms). It bedriuw is fêstige yn it Walt Disney Studios-kompleks yn Burbank, yn 'e Amerikaanske steat Kalifornje. Walt Disney Pictures waard yn 1983 oprjochte as apart ûnderdiel fan The Walt Disney Company, en wurdt beskôge as ien fan 'e 'Grutte Seis' filmstudio's fan Hollywood. 

Skiednis
Eins kin steld wurde dat Walt Disney Pictures de facto al yn 1923 ûntstie, doe't Walt Disney en syn broer Roy O. Disney de Disney Brothers Cartoon Studio begûnen, dy't letter útgroeie soe ta The Walt Disney Company. Yn it begjin wie de filmstudio lykwols in yntegraal ûnderdiel fan harren bedriuw. Oarspronklik makke Disney allinnich mar tekenfilms, mar yn 'e 1940-er jierren waarden der ferskate hybride films útbrocht, wêryn't echte akteurs as tsjinspilers tekenfilmfigueren hiene, lykas The Reluctant Dragon (1941) en Song of the South (1946). De earste folsleine live-action-film fan bioskooplingte dy't troch Disney útbrocht waard, wie Treasure Island, út 1950.

De poat fan 'e Disney-korporaasje dy't live-action-films produsearre, waard op 1 april 1983 ûnder de namme Walt Disney Pictures ta in bestjoerlik selsstannich bedriuw makke. De earste algemien direkteur fan 'e nije ûndernimming wie Richard Berger, dy't yn febrewaris 1984 Touchstone Films oprjochte as in dochterûndernimming fan Walt Disney Pictures. De bedoeling wie dat Walt Disney Pictures bernefilms en famyljefilms meitsje soe, wylst Touchstone films foar tiners en folwoeksenen útbringe soe. Letter yn 1984 moast Berger it fjild romje doe't Ron W. Miller as algemien direkteur fan The Walt Disney Company opfolge waard troch Michael Eisner, dy't syn eigen filmbaas, Jeffrey Katzenberg, meibrocht om lieding te jaan oan Walt Disney Pictures.

Katzenberg waard yn april 1988 opfolge troch David Hoberman. Under dy syn lieding waard yn febrewaris 1989 Hollywood Pictures oprjochte as twadde dochterûndernimming fan Walt Disney Pictures. Yn april 1994 waard Hoberman promovearre ta algemien direkteur fan 'e hiele Walt Disney Studios-difyzje. Sûnt de ein fan 'e tweintichste iuw is Walt Disney Pictures drok dwaande mei it meitsjen fan live-action-remakes fan tekenfilms fan 'e Walt Disney Animation Studios, lykas One Hundred and One Dalmations (1996), Alice in Wonderland (2010), Cinderella (2015) en The Jungle Book (2016). Yn 'e ienentweintichste iuw behelle de studio boppedat syn grutste súkses ea mei de Pirates of the Caribbean-filmrige.

Op 14 desimber 2017 makke The Walt Disney Company bekend dat it bedriuw it grutste part fan 21st Century Fox kocht hie, ynklusyf 20th Century Fox, foar mear as $52 miljard yn oandielen. Under it oankochte diel fan Fox wie de hiele entertainmentfleugel fan dy korporaasje, de filmstudio ynbegrepen. De Fox Broadcasting Company (de tillefyzjefleugel fan 'e korporaasje) wie net yn 'e keap behelle, en gie fierder as selsstannich bedriuw. It wie noch net dúdlik hoe't de filmstudio fan Fox yn The Walt Disney Company ynpast wurde soe.

Súksesfolste films
Hjirûnder de top 10 súksesfolste films anno 2018, dy't útbrocht binne troch Walt Disney Pictures. (N.B.: hoewol't de animaasjefilms fan 'e Walt Disney Animation Studios en Pixar net produsearre wurde troch Walt Disney Pictures, wurde se wol útbrocht troch Walt Disney Studios, en binne se dêrom yn dizze list opnommen.)

yn Noard-Amearika
 # titel jier opbringst1Incredibles 22018$583.112.5222Beauty and the Beast2017$504.014.1653Finding Dory2016$486.131.4164Pirates of the Caribbean: Dead Man's Chest2006$423.315.8125The Lion King1994$422.783.7776Toy Story 32010$415.004.8807Frozen2013$400.738.0098Finding Nemo2003$380.843.2619The Jungle Book2016$364.001.12310Inside Out2015$356.002.827wrâldwiid
 # titel jier opbringst1Frozen2013$1.279.852.6932Beauty and the Beast2017$1.263.521.1263Incredibles 22018$1.088.474.6004Toy Story 32010$1.067.171.9115Pirates of the Caribbean: Dead Man's Chest2006$1.066.179.7256Pirates of the Caribbean: On Stranger Tides2011$1.045.713.8027Finding Dory2016$1.025.473.5328Alice in Wonderland2010$1.025.467.1109Zootopia2016$1.023.641.44710The Lion King1994$968.483.777

Keppelings om utens
Offisjele webside fan Walt Disney Pictures


Kategory:The Walt Disney Company
Kategory:Amerikaanske filmstudio
Kategory:Bedriuw oprjochte yn 1983